Nýtt kennslueldhús tekið í notkun í Grundaskóla Í dag voru fyrstu kennslustundir í nýrri aðstöðu fyrir heimilisfræði í Grundaskóla á Akranesi . Nýja aðstaðan er mjög glæsileg og gjörbylting , að sögn kennaranna í heimilisfræði , en sú gamla var barns síns tíma . Við breytinguna var skipulagi breytt á neðri hæð skólans þar sem kennslustofur við verklegt nám eru . Heimilisfræðin hefur nú yfir að ráða tveimur kennslustofum í stað einnar áður . Nú er mögulegt að kenna heilum bekk í einu í stað hálfs bekkjar áður . Katrín Leifsdóttir , sem hefur lengstan starfstíma við kennslu í heimilisfræðum í Grundaskóla , segir að kennarar hafi verið með í ráðum varðandi hönnun innréttinga og val á tækjum , en innréttingar voru smíðaðar hjá TH-innréttingum á Akranesi . Í hverri kennslustofu eru sex vinnustöðvar og er áætlað að á hverri stöð séu að jafnaði tveir nemendur við vinnu . Milli kennslustofanna tveggja er búr og þvottastaða . Það var 2. bekkur sem reið á vaðið í morgun í fyrsta tíma . Blaðamaður Skessuhorns kom og skoðaði aðstöðuna þegar annar tíminn var að byrja og þá voru 1. bekkingar að koma í sína fyrstu kennslustund í heimilisfræði . Katrín Leifsdóttir fræddi börnin um undirstöðuatriðin í heimilisfræðinni svo sem hreinlæti og hollustu matar . Skiptar skoðanir komu upp í hópnum hvort að Karíus og Baktus væru raunverulega til , en stúlka í hópnum benti réttilega á að þeir væru svo agnarsmáir að þeir sæust ekki , þetta væru sem sagt agnarsmáar örverur sem þrifust illa þegar hreinlæti væri gott . Sátt náðist um þá niðurstöðu en greinilegur áhugi var fyrir náminu hjá þessum ungu nemendum , enda glæsileg námsaðstaða sem þeir fá að njóta í nýja kennslueldhúsinu .